Vanhus yritti pelastaa tyttärenpoikansa lähes varmalta huumausainetuomiolta. Poliisien jo ollessa poikien asunnossa hän yritti kuljettaa amfetaamiininyssäkän kassissaan pois.

Nykyään 91-vuotias nainen kiisti käräjillä tienneensä huumeista.

Oikeus oli asiasta eri mieltä.

Vanhus tuomittiin huumausainerikoksesta, mutta vankeusrangaistukselta hän välttyi korkean ikänsä ansiosta.

Muovikäärepaketissa oli 25-prosenttista amfetamiinijauhetta 557 grammaa. LÄNSI-UUDENMAAN POLIISI

Tapaus sattui vuosi sitten elokuussa Espoon Tapiolassa. Espoon käräjäoikeus on nyt tuominnut vanhuksen tyttärenpojat törkeästä huumausainerikoksesta vankilaan.

Oikeus katsoi nykyään 91-vuotiaan espoolaisnaisen niin ikään syylliseksi huumausainerikokseen.

Vanhuksen kangaskassista löytyi vakuumipaketti, jonka sisällä oli 557 grammaa amfetamiinia. Kassissa oli myös iäkäs Mauser-merkkinen taskupistooli.

Käräjäoikeus katsoo, että nainen tiesi paketissa olevan huumausaineita. Hän ei tosin tiennyt aineen laatua tai tarkkaa määrää, mutta jo pakkauksen painosta hänen piti ymmärtää, että ainetta oli paljon.

Vanha nainen ei tavoittelut rahallista hyötyä. Edes syyttäjä ei väittänyt, että hän olisi pitänyt amfetamiinia hallussaan myyntiä varten.

Oikeuden päätelmän mukaan vanhuksen motiivi oli auttaa lapsenlapsiaan. Nainen yritti kuljettaa huumepaketin poliisipartion nenän edestä pois tyttärenpoikiensa asunnosta.

Pistoolista nainen ei sitä vastoin välttämättä tiennyt mitään. Aseen osalta häntä ei tuomittu.

Terävässä kunnossa

Päätöksessään Espoon käräjäoikeus katsoo, ettei vanhuksen teko ole sakolla sovitettavissa. Ainoastaan vankeusrangaistus tulee kyseeseen.

Vanhuksen kassissa oli myös kuvan aseen kaltainen Mauser M1914 -taskupistooli. POLIISI

Käräjäoikeus antoi kuitenkin tällä kertaa armon käydä oikeudesta. Oikeus jätti vanhuksen rangaistukseen tuomitsematta.

Juridinen perusta rangaistuksetta jättämiselle löytyy rikoslain kuudennen luvun seitsemännestä pykälästä, jossa todetaan, että rangaistusta lieventävänä seikkana on otettava huomioon tekijän korkea ikä, heikko terveyden tila tai mahdolliset muut henkilökohtaiset olot.

Lievennys tuli lähinnä iästä. Käräjillä todistaneen poliisikonstaapelin mukaan rikosaikaan 90-vuotias espoolaisvanhus liikkui tapahtuma-aikaan vaivalloisesti mutta oli muutoin " terävässä kunnossa " .

91-vuotias kiisti rikoksen oikeudessa. Hän ei väitteensä mukaan tiennyt mitään aineista.

Naapuri soitti poliisille

Vanhuksen iältään vähän päälle parikymppiset tyttärenpojat asuivat yhdessä. Nuorille miehille syntyi tapahtumapäivänä raju riita.

Riidassa ei ilmeisesti ollut kyse huumeista. Riidan aihe jäi selvittämättä. Mahdollisesti nuorten miesten välejä rassasivat heistä toisen asunnolle juhlimaan kutsuma nainen tai toisen veljeksen kaverit, joita pyöri asunnolla.

Selvää on vain, että riita kävi kuumana ja äänekkäänä.

Toinen veljeksistä soitti paikalle isoäidin tilannetta rauhoittamaan. Vanhus saapuikin ja ryhtyi heti erotuomariksi.

Isoäidin ei kuitenkaan onnistunut lopettaa riitaa. Asunnosta kuuluva möykkä sai jonkun naapureista soittamaan poliisille.

Paikalle lähti poliisipartio.

Tulin pitämään kuria

Ennen poliisien saapumista vanhus oli kuitenkin saanut sovittua, että hän ottaa haltuunsa asunnolla olleen huumepaketin ja (väitteen mukaan) tuhoaa sen.

Vakuumipaketti päätyi kankaiseen kassiin.

Samassa poliisit soittivat ovikelloa.

Vanhus meni avaamaan. Lapsenlapsille tuli kiire. Jompikumpi veljeksistä sujautti Mauser-pistoolin kassiin. Kassi puolestaan päätyi viimeistään tässä vaiheessa keittiöön jääkaapin alla sijaitsevaan kaappiin.

Oikeudelle todistanut konstaapeli kertoi, että vanhus avasi oven, joskin vastahakoisesti. Vanhus avasi oven vain puolittain.

Nainen totesi, ettei poliisia tarvita, hän hoitaa itse tilanteen.

- Lapsenlapsilla on riitaa, tulin pitämään heille kuria, hän totesi.

Vanha nainen oli poliisimiehen mukaan hermostunut.

Käytös häiritsi poliiseja

Naisen estelyistä huolimatta poliisit tulivat sisälle.

Veljekset olivat silminnähden päihtyneitä. Asunnossa näkyi myös huumeiden käyttöön tyypillisesti liittyviä tarpeita.

Partionjohtaja päätti, että asunnossa pitää suorittaa kotietsintä.

Kotietsinnän alkaessa veljekset istuivat sohvalla. Heidän isoäitinsä sitä vastoin hääräsi poliisien edessä.

Poliisitodistajan mukaan vaikutti siltä, että vanhus yritti estellä etsintää. Hän yritti saada konstaapelit tutkimaan vain tiettyjä kaappeja.

Vanha nainen ryhtyi niin ikään tiskaamaan.

Vanhuksen käytös häiritsi poliiseja. Lopulta nämä käskyttivät tätä lähtemään omaan kotiinsa.

90-vuotias suostui. Hän sanoi, että ottavansa vain kassinsa, jossa on lompakko ja sähköfirman lasku.

Vanhus ei löytänyt kassiaan eteisestä. Sen vuoksi hän asteli keittiöön. Kassin hän löysi sieltä välittämästi jääkaapin alapuolisesta kaapista.

Kysymys paljasti

Nainen oli jo menossa poliisien estämättä ulos kasseineen. Viime hetkellä hän kuitenkin meni toisen lapsenlapsensa luo, jolta kysyi kassiaan näyttäen " onkohan tässä kaikki " .

Poliisi löysi aineet ja aseen isoäidin mustasta kangaskassista. LÄNSI-UUDENMAAN POLIISI

Oikeudelle todistanut poliisimies kiinnostui nyt kassista. Todistaja oli niin ikään nähnyt kassissa vilahduksen jostakin sinisestä.

Vanhus ei ollut halunnut kassiaan poliiseille antaa. Hän painoi sen rintaansa vasten todeten: " ei täällä ole mitään nähtävää " .

Nähtävää toki oli.

Heti kun huumeet löytyivät, kolme asunnossa ollutta nuorta aikuista pantiin käsirautoihin ja vietiin pois paikalta. Vanhus jäi toimitustodistajaksi.

Oikeudelle todistaneen poliisimiehen mukaan vanhus ymmärsi kassissa olleen huumausaineita.

- Mitäpä en lastenlasten eteen tekisi, nainen oli todistajan mukaan tuoreeltaan todennut

Syyttäjän kanta hävisi

Syyttäjä katsoi, että vanhus pyrki hämäämään poliiseja. Hän haittasi näiden toimintaa. Hän pyrki hyödyntämään asemaansa sekä kunnioitettavaa ikäänsä.

Käräjäoikeus katsoi asian toisin.

Käräjäoikeuden mukaan on yleisen elämänkokemuksen mukaista, ettei 90-vuotias välttämättä avaa ovea vieraille kokonaan. Niin ikään on tavanomaista, että isoäiti pyrkii huolehtimaan jälkikasvunsa asunnon siisteydestä ja tiskaamaan likaisia astioita.

Oikeus katsoo, että naisen motiivi oli suojella lapsenlapsiaan. Hänellä ja veljeksillä oli hyvin läheinen suhde.

Vastavuoroisesti veljekset pyrkivät suojelemaan mummoaan. He väittivät sekä kuulusteluissa että oikeudessa, ettei isoäiti tiennyt huumeista tai aseista yhtään mitään.

Käräjäoikeus tuomitsi Olli Oskari Svedin ja Simo Samuli Svedin kahden ja puolen vuoden vankeusrangaistukseen. Veljesten rikossarjasta kovin oli törkeä huumausainerikos.

Viime viikolla annettu tuomio ei ole vielä lainvoimainen.